REPUBLIKA SRBIJA

NARODNA SKUPŠTINA

Odbor za ljudska i manjinska prava

i ravnopravnost polova

08 Broj 06-2/90-23

28. april 2023. godine

B e o g r a d

**Z A P I S N I K**

**SA ČETVRTE SEDNICE ODBORA ZA LjUDSKA I MANjINSKA PRAVA**

 **I RAVNOPRAVNOST POLOVA,**

**ODRŽANE 19. APRILA 2023. GODINE**

Sednica je počela u 11,00 časova.

 Sednicom je predsedavao predsednik Odbora dr Muamer Bačevac.

 Sednici su prisustvovali: Marija Lukić, prof. dr Zoran Radojičić, Momčilo Vuksanović, prim. dr Nada Macura, Andrijana Vasić, Vesna Nedović, Zoltan Dani, Branimir Jovanović, doc. dr Biljana Đorđević, Nataša Tasić-Knežević, Miloratka Bojović i Srđan Milivojević, članovi Odbora.

 Sednici nisu prisustvovali članovi Odbora: prof. dr Dragoljub Acković, Sandra Joković, dr Anna Oreg i Šaip Kamberi.

 Sednici su prisustvovali: Aleksandar Čotrić i dr Danijela Grujić, zamenici članova Odbora.

Sednici su prisustvovale i narodne poslanice: prof.dr Mirka Lukić-Šarkanović i mr.sci.med. Tatjana Jovanović.

 Predsedavajući je konstatovao da su ispunjeni uslovi za rad i odlučivanje te je predložio sledeći

**D n e v n i r e d:**

 1. Inicijativa za učešće na parlamentarnoj konferenciji posvećenoj međuverskom dijalogu: „Saradnja za zajedničku budućnost“, koja će se održati od 13. do 15. juna 2023. godine u Marakešu, Kraljevina Maroko.

Predsednik Odbora je stavio na glasanje predloženi Dnevni red.

Odbor je PRIHVATIO predloženi Dnevni red.

Predsednik Odbora je upoznao prisutne da je Odboru dostavljen poziv za učešće na parlamentarnoj konferenciji posvećenoj međuverskom dijalogu pod nazivom: „Saradnja za zajedničku budućnost“ koja će biti održana od 13. do 15. juna 2023. godine u Marakešu, Kraljevina Maroko. Konferenciju organizuje Interparlamentarna unija i Parlament Kraljevine Maroko, a ova konferencija ima za cilj razvoj dijaloga o ključnim pitanjima za izgradnju mirnih i inkluzivnih društava. Naveo je da će neke od tema biti: odnos između vladavine prava i slobode veroispovesti ili uverenja; kako članovi parlamenta mogu da sarađuju sa verskim zajednicama i verskim organizacijama kako bi mogli mobilisati društvo da nađu solidarnost i inkluziju; doprinos verskih aktera i članova parlamenta u borbi protiv govora mržnje, borbi protiv nasilja i digitalnih izazova.

Odluku o učešću na konferenciji i sastavu delegacije donosi Odbor za spoljne poslove na predlog Odbora za ljudska i manjinska prava i ravnopravnost polova. Troškove učešća delegacije snosi Narodna skupština. U pozivnom pismu je preporučeno da delegacija bude rodno izbalansirana, i da budu uključeni mlađi predstavnici, kao i da u sastavu bude i predsednik Odbora.

Predsednik Odbora je predložio da u skladu sa navedenim preporukama i prethodno obavljenim konsultacijama delegaciju čine: dr Muamer Bačevac, Sandra Joković i dr Danijela Grujić.

S obzirom na to da nije bilo drugih predloga, predsednik Odbora je predložio da Odbor za ljudska i manjinska prava i ravnopravnost polova predloži Odboru za spoljne poslove da prihvati inicijativu za učešće delegacije Odbora u sastavu: dr Muamer Bačevac, Sandra Joković i dr Danijela Grujić na parlamentarnoj konferenciji u Maroku i stavio navedeni predlog na glasanje.

Odbor je PRIHVATIO ovaj predlog.

Pre zaključenja sednice, predsednik Odbora je podsetio da se 18. maja obeležava Dan sećanja na žene žrtve nasilja u porodici i pozvao članove Odbora da dostave predloge u pogledu organizovanja javnog slušanja i drugih aktivnosti Odbora u vezi borbe protiv nasilja nad ženama i nasilja u porodici.

Sednica je zaključena u 11.06 časova.

 SEKRETAR ODBORA ZAMENIK PREDSEDNIKA ODBORA

 Rajka Vukomanović Nataša Tasić-Knežević